
    ОБЩИНСКИ СЪВЕТ   ЗЕМЕН, ОБЛАСТ  ПЕРНИК

              2440  гр. Земен, ул. „Христо Ботев” № 3


О Т Ч Е Т
ЗА ДЕЙНОСТТА НА ОБЩИНСКИ СЪВЕТ ЗЕМЕН И НЕГОВИТЕ КОМИСИИ 

ЗА ПЕРИОДА 
01.01.2025г. - 30.06.2025г.
Приет на редовно заседание на Общински съвет Земен с Решение                 № 195 от  25.07.2025 г., взето с Протокол № 24
Юли, 2025г.
УВАЖАЕМИ ОБЩИНСКИ СЪВЕТНИЦИ, 

УВАЖАЕМИ ГОСПОДИН КМЕТ, 

УВАЖАЕМИ ГРАЖДАНИ, 
Общински съвет  Земен  е орган на местното самоуправление на територията на община Земен. Той е колективно действащ орган с обща компетентност и осъществява своите правомощия въз основа на Конституцията на Република България, Европейската харта за местно самоуправление, Закона за местното самоуправление и местната администрация (ЗМСМА), действащото законодателство и на Правилника за организацията и дейността на Общински съвет Земен, неговите комисии и взаимодействието му с общинската администрация.
На основание чл. 27, ал. 6 от  ЗМСМА,  Председателят на Общинския съвет изготвя и внася за разглеждане два пъти годишно отчет за дейността на съвета и на неговите комисии, който се разглежда в открито заседание и се разгласява на населението на общината.

Това е първи отчет за 2025г. и  трети за дейността на Общински съвет, през мандат 2023-2027г. 
В първото полугодие на 2025г. Общинският съвет на Община  Земен продължи да изпълнява успешно своите функции в местното самоуправление, като се ръководеше от  принципите на законност, колегиалност,  публичност, самостоятелност при вземане на решения, гарантиране и защита  интересите на жителите на общината.
През отчетния период  се наложи  промяна в  състава на общинския съвет, поради  избирането на г-н Стефан Маринов за народен представител в 51-то Народно събрание на Република България от 14-ти МИР Перник. На 27.01.2025г. г-жа Антоанета Стефанова – следващия съветник от листата на Местна коалиция  „ГЕРБ (СДС)“ положи клетва. На  редовно заседение през месец февруари 2025г. Общински съвет Земен избра г-жа Стефанова за заместник-председател и попълни състава на постоянните комисии на съвета.

На основание чл.6, ал.2 от Закона за противодействие на корупцията,  Комисията за противодействие на корупцията, бе уведомена за персоналната промяна в състава на общинските съветници в Общински съвет Земен, в мандат 2023-2027г., като лица заемащи публични длъжности. 
Организацията и работата на Общински съвет Земен през първото  полугодие на 2025г. се осъществяваше главно въз основа на разпоредбите на ЗМСМА, действащото законодателство и Правилника за организацията и дейността на Общински съвет Земен, неговите комисии и взаимодействието му с общинската администрация.
Гражданите на  община Земен имат безпрепятствен достъп до Председателя на Общински съвет  Земен, всеки ден от седмицата. Основно задължение на общинските съветници е участие в работата на общинския съвет и на неговите комисии, поддържане на постоянна връзка с гражданите и разясняване на взетите решения, контакти с общинската администрация по проверка и решаване на проблеми от значение за местната общност. Гражданите сами имат възможност да се убедят в подчертано добросъвестно отношение на избраните от тях съветници към задълженията им да представляват техните интереси. Няма провалени заседания поради липса на кворум или формално проведени такива. Участието в комисии и сесии се документира ежемесечно в изготвени протоколи. 
През отчетния период са проведени 6 редовни  и 1 извънредно заседания на общински съвет, на следните дати: 27.01.2025г., 27.02.2025г., 27.03.2025г., 25.04.2025г., 
14.05.2025г., 06.06.2025г., 17.06.2025г. Приети са общо 57 решения,  които са свързани с разпореждане с общинско имущество, общински бюджет, образование, здравеопазване, социални услуги, култура, благоустрояване на населените места, опазване на околната среда, и други.
По една докладна записка, относно искане за становище за търсене, проучване и добив на  благородни метали,   Общинският съвет не е приел решение, поради  факта, че  няма компетентост да изрази становище по изложеното.
Постоянните комисии към Общинския съвет са онези структури, които са в основата на динамиката на цялата дейност на местния законодателен орган. В тях се водят дискусиите, правят се разумните компромиси, докато се стигне до общо становище – с високото съзнание, че то трябва да е законосъобрано и полезно за хората, за града и за общината. 
Общинският съвет стриктно изпълнява задълженията си по чл.22, ал.1 от ЗМСМА в седемдневен срок да изпраща приетите актове на кмета на общината, на областния управител,  на Окръжна прокуратура -  Перник и на  Районна прокуратура Перник-ТО  Радомир, както и задълженията си по чл.22, ал.2 от ЗМСМА в седемдневен срок да разгласява актовете си на населението, чрез интернет страницата на общината. 
За отчетния период, областният управител е упражнил правомощията си по                 чл. 32, ал. 2 от Закона за администрацията, във връзка с чл.45, ал.4 от ЗМСМА и е върнал за ново обсъждане три решения. В изпълнение на правомощията си по чл.45, ал.5 от ЗМСМА, кметът на общината не е върнал за ново обсъждане или оспорил пред съда, нито един акт на Общинския съвет, през отчетния период. 
Всички  заседания на общинския съвет, както и на постоянните комисии  се излъчват в реално време чрез интернет страницата на общината. Към настоящия момент,  на официалния сайт на Община  Земен,  нe е публикуван архив със записите от заседанията.

Комисиите заседават преди всяко заседание на общинския съвет. Значителна работа преди провеждането на редовните заседания се извършваше в постоянните комисии, където се разглеждаха и обсъждаха предложените проекти за решения. След разискванията и дебатите се вземаха становища по представените им проекти за решения, касаещи сесиите на Общински съвет. Материалите се разглеждат според компетентността им. Много от въпросите са разглеждани в повече от една комисия. Становищата дадени от комисиите, във връзка с разискваните  докладни записки,  максимално  улесняват  деловото протичане на самите заседания на Общинския съвет.
Видно от протоколите, броят на проведените заседания на постоянните комисии и приети становища,  е следния: 

1.Комисия по финанси и бюджет, трудова заетост и работна заплата,   с председател Златина Петрова- 7 заседания,  37 становища;

2.Комисия по стопански дейности: Промишленост, селско стопанство, горско стопанство, търговия и услуги, екология, приватизация и реституция, с председател Биляна Цветанова – 7 заседания, 35 становища;

3.Комисия по териториално и селищно устройство, водоснабдяване, транспорт, пътища, съоръжения и строителство,  с председател Антоанета Стефанова – 4 заседания, 19 становища;

4.Комисията по социални дейности – социални грижи, здравеопазване, младежка дейност, спорт и туризъм, с председател Елена Андонова- 7 заседания, 22 становища;

5.Комисия по образование, култура, вероизповедания и жилищен фонд, с председател Моника  Борисова- 6 заседания, 18 становища;

6.Комисия по противодействие на корупцията и сигнали на гражданите, с председател  Димитър  Димитров- 2 заседания, 1 становище. 
Работата по време на заседанията протича в конструктивен дух, наложен е делови тон, колегиални отношения и поведение на целия състав на общинския съвет.
През месец януари 2025г. 
На първото заседение в новата 2025г., приехме  решение  за подаване на проектно предложение от Община Земен и издаване на Акт за възлагане от Кмета на Община Земен за предоставяне на обществената услуга от общ икономически интерес – Иновативни здравно-социални услуги по Програма „Развитие на човешките ресурси“ 2021-2027г.  По проекта се предоставят почасови мобилни интегрирани здравно-социални услуги в домашна среда за нуждаещи се лица с увреждания и възрастни хора от община  Земен в невъзможност за самообслужване.  Услугите са напълно безплатни за потребителите, не се начисляват и не се събират такси.                                                    
Приехме Културен  календар на читалищата в община Земен за 2025г.

Приехме нов Правилник за реда, начина и условията за отпускане на еднократна финансова помощ, на  нуждаещи се граждани от община Земен.

Приехме поредния  Отчет за дейността на Общински съвет Земен и неговите комисии, за периода 01.07.2024г. до 31.12.2024г.
През месец февруари 2025г. 
Направихме промяна в ръководството на Комисията по териториално и селищно устройство, водоснабдяване, транспорт, пътища, съоръжения и строителство, в състава на  Комисията по социални дейности – социални грижи, здравеопазване, младежка дейност, спорт и туризъм и на Комисията по противодействие на корупцията и сигнали на гражданите към Общински съвет Земен. Антоанета Стефанова замени Стефан Маринов в състава на  постоянните комисии.  
Взехме решение за издаване на Запис на заповед от Община Земен в полза на ДФ „Земеделие”-РА, с която да се обезпечи авансово плащане за 2025 година по одобрена безвъзмездна финансова помощ по подмярка 19.4 „Текущи разходи и популяризиране на стратегия за Водено от общностите местно развитие“ от Програмата за развитие на селските райони (ПРСР) 2014-2020 г. на СНЦ „МИГ-Радомир-Земен”, за изпълнение на Стратегия за Водено от общностите местно развитие.
Приехме новоизградения водопровод да бъде предаден за стопанисване, поддръжка и експлоатация на ВиК Оператора- „ВиК“ – ООД, град Перник  по реда на т. 4.4 от Договор за стопанисване, поддържане и експлоатация на ВиК системите и съоръженията, и предоставяне на водоснабдителни и канализационни услуги.

Взехме решение за приемане на Годишната програма за управление и разпореждане с имоти- общинска собственост в Община Земен през 2025 година.                             
Определихме пасищата, мери и ливади от Общинския поземлен фонд за индивидуално ползване от собственици или ползватели на животновъдни обекти с пасищни селскостопански животни, регистрирани от Интегрираната информационна система на БАБХ, за  календарната 2026 г.
Предоставихме помещение – частна общинска собственост за  безвъзмездно ползване   от общинската организация на Съюза на инвалидите  в град Земен. 
Приехме решение за приемане в собственост на  лек автомобил,  за нуждите на Община Земен.  
През месец март  2025г.       
Разгледахме докладна записка и дадохме съгласие за разходване на месечните обезпечения и отчисления по чл. 60, ал. 2, т. 1 и чл. 64, ал. 1 от Закона за управление на отпадъците  за 2025г., съгласно разпоредбите на §26 от Преходни и заключителни разпоредби към  Закона за държавния бюджет на  Република България за 2024 г. 

Определихме имоти – частна  общинска собственост,  които да  се застраховат през 2025г.

Определихме и списък на  маломерните имоти в община Земен от Общинския поземлен фонд и условията за отдаването им под наем за стопанската 2025/2026г.
Взехме решения  за провеждане на търгове за продажба на стояща дървесина на корен, от общински гори в  село Калотинци и село Одраница.
Разгледахме заявление-декларация за отпускане на еднократна финансова помощ за  новородено дете.                          
Комисията по финанси и бюджет  не допусна за разглеждане  две докладни записки  за  освобождаване за погребални услуги, поради липса на документи, удостоверяващи   изложеното в първата и  поради липса на  такива, доказващи затруднено финансово положение на заявителя, във втората.
Дадохме съгласие за превеждане на временен безлихвен заем в размер на 3 780 лева  от бюджетната сметка на община Земен в сметката по проект „Подкрепа на фестивални дейности в с. Пещера, община Земен“ по процедура на МИГ Радомир-Земен, Мярка 19.5. „Съхраняване, развитие валоризация и маркетинг на местното наследство  и идентичност“ по Административен договор № BG06RDNP001-19.687-0002-C01/03.08.2023г.
Открихме  процедура за провеждане на публичен търг с тайно наддаване, за отдаване под наем за срок от 5 (пет) години на самостоятелни обекти, сладкарница на първи етаж от сграда, находяща се в УПИ V, кв. 16б , по ПУП на с. Дивля, с площ 60 кв.м. и на магазин, находящ се на първи етаж в сградата на кметство с. Мурено, с площ 50 кв.м.                                               
През месец  април 2025г.
Със свои решения отменихме три решения от предходно заседание на общинския съвет,  съгласно Заповед № АК-1/11.04.2025г. на Областния управител на област Перник. Общински съвет Земен  в  две  от решенията не е определил конкретна начална тръжна цена  за продажба на стояща дървесина на корен при обявяване на търга, което не кореспондира с приложимата правна норма, а за третото е нарушена обективността при спазване на нормативната уредба, при отпускане на финансова помощ.  
Взехме решение за подписване на декларация от председателя на Общинския съвет, в изпълнение на Условия за кандидатстване за предоставяне на безвъзмездна финансова помощ по интервенция «Изпълнение на операции, включително дейности за сътрудничество и тяхната подготовка, избрани в рамките на стратегията за местно развитие»,  по която  кандидатства СНЦ «МИГ- Радомир- Земен». 

Разгледахме и приехме Годишен анализ на дейността на РСПБЗН- Радомир за 2024г. 
Приехме решения с утвърден ценоразпис за провеждане на търгове за продажба на стояща дървесина на корен от общински гори, в землищата на селата Калотинци и  Одраница.
Разгледахме заявление- декларация  и отпуснахме еднократна финансова помощ   в размер на  300 лева на новородено дете. Отпуснахме финансова помощ и на родителите на двама ученици, които завършват СУ „Св. Св. Кирил и Методий“- град Земен. 
Променихме в общата численост и структура на Община Земен в дейностите „Ученически столове“ и „Обредни домове и зали“, като намалихме една бройка  в едната и добавихме половин щат в другата.  
През месец май 2025г. 
Общински съвет Земен единодушно прие бюджета на общината за 2025г. Трасформирахме и  средства от  целева субсидия за капиталови разходи, съгласно чл. 57 от ЗДБРБ за 2025г. в средства за извършване на неотложни текущи ремонти през 2025г., съгласно Приложение № 4 от проекта за решение на  бюджета на Община Земен за 2025г.

Актуализирахме Годишната програма за управление и разпореждане с имотите- общинска собственост за 2025г. в  община Земен. 

Взехме решение за продажба на имоти частна общинска собственост,  съгласно чл.35, ал.3 от Закона за общинската собственост, без търг или конкурс на собствениците на законно построени сгради.

Приехме решение за откриване на тръжна процедура за продажба на незастроени урегулирани поземлени имоти, находящи се в гр.Земен, с. Елов дол и                  с. Габров дол            .
Възстановихме земи от Общински поземлен фонд в землището на селата Пещера,  Дивля и град Земен.
     
Приехме  решения за актуализиране на трудовите  възнаграждения на   кмета на Община Земен, както и на  кметовете на Кметство с. Пещера и  Кметство с. Елов дол,  считано от началото на годината. Приехме за сведение информация за състоянието на престъпността, на територията на община  Земен за 2024г.  
Разгледахме заявление-декларация за отпускане на еднократна финансова помощ  на родител на абитуриент, завършващ  СУ „Св. Св. Кирил и Методий“- град Земен. За тези  родители на абитуриенти, които не подлежаха на подпомагане по реда на Правилника, събрахме лични средства, които им подарихме заедно с кмета на общината. 

През месец  юни 2025г. 
 
В последния месец на отчетния период, проведохме две заседания на Общински съвет Земен - едно редовно и едно извънредно. 
На първото  упълномощихме Михаил Златанов – Кмет на Община Земен за  представител на Община Земен в редовно Общо събрание на акционерите на Многопрофилна болница за активно лечение „Рахила Ангелова“ АД гр. Перник, насрочено за 10.06.2025г. 

Съгласувахме позиция на Даниел Стойнев – Заместник –кмет на Община Земен  и  му предоставихме мандат, за участие в редовно заседание на Общото събрание на Асоциацията по ВиК на обособената територия, обслужвана от „Водоснабдяване и канализация” ООД – град Перник.

Приехме информация за състоянието и анализ на безработицата, обхват и насоченост на програмите за временна трудова заетост в община Земен през 2024г.

Общинският съвет даде съгласие Община Земен да кандидатства за финансиране с проектно предложение „Повишаване качеството на културния живот в община Земен чрез рехабилитация и закупуване на оборудване и обзавеждане на НЧ “Светлина-1924“ в гр. Земен“ и  с  още едно проектно предложение „Обновяване на площи за широко обществено ползване в УПИ I и II от кв. 15 в гр. Земен, отредени за паркове“.
След получена покана, упълномощихме и Петър Петров - Заместник –кмет на Община Земен  за представител на Община Земен за участие в извънредно Общо събрание на акционерите на Многопрофилна болница за активно лечение „Рахила Ангелова“ АД гр. Перник, насрочено за 15.07.2025г. 

На извънредното заседание приехме решение за  промяна в програмата за капиталови разходи на Община Земен за 2025г., като увеличихме сумата за ремонт на сградите в комплекс „Орлово гнездо“,  определихме 76 000 лв. за ремонт на сградата и стадиона на ФК „Пирин“, както и добавихме средства за основен ремонт на водопровод в село Дивля  и за основен ремонт на мост в мах.“Маневци“ и  мах. „Вучковци“село Враня стена.                                                                                                                           
Трасформирахме и средства от целева субсидия за капиталови разходи, съгласно чл. 57 от ЗДБРБ за 2025г. в средства за извършване на неотложни текущи ремонти през 2025г., като  намалихме броя на  обектите  публична общински собственост,  където ще се извършват ремонти  от 30 на 18. 
Приехме решения за издаване на четири броя запис на заповеди от Община Земен в полза на ДФ „Земеделие”, обезпечаваща възстановяване на авансово плащане и на ДДС  по Договор № BG06RDNP001-7.019-0023-C01, по Проект „Ремонт на Път PER3054/III-6233/ Земен - махала Марковци“, по процедура Пътища „Строителство, реконструкция и/или рехабилитация на съществуващи общински пътища и съоръженията и принадлежностите към тях“, както и за записи на  заповеди,  обезпечаващи авансово плащане  и ДДС по Договор № BG06RDNP001-19.616-0007-C01, по проект „Реконструкция на съществуваща открита спортна площадка за мултифункционална спортна площадка към Средно училище „Св. Св. Кирил и Методий“, гр. Земен“ по процедура чрез подбор BG06RDNP001-19.616 МИГ-Радомир-Земен, Мярка 7.2 „Инвестиции в създаването, подобряването или разширяването на всички видове малка по мащаби инфраструктура“, по Програма за развитие на селските райони 2014-2020г.
Открихме процедура за определяне на два броя  съдебни заседатели  за Окръжен съд-Перник, със свое решение и създадохме временна комисия за провеждане на процедурата. 
През отчетния период, на проведените заседания на Общински съвет няма отправени писмени питания към Кмета на Общината от общински съветници. Общински съвет и общинска администрация поддържат коректни взаимоотношения и  равнопоставено партньорство.
На заседанията на  Общински съвет Земен, присъстват служители на общинска администрация –  Земен, имащи отношение към внесените предложения за решения за разясняването им в процеса на работа. Предложенията за решения след приемането им, биват предоставяни за изпълнение на съответните длъжностни лица.

Настоящият отчет е изготвен въз основа на протоколите от заседанията на Общинския съвет и заседанията на постоянните комисии. В изпълнение на разпоредбите на чл. 27, ал.6 от Закона за местното самоуправление и местната администрация, чл. 18, ал. 2, т. 9 от  Правилника за организацията и дейността на Общински съвет Земен, неговите комисии и взаимодействието му с общинската администрация, предоставям настоящият отчет за дейността на Общински съвет  Земен  и на неговите комисии за разглеждане на заседание от общинските съветници, за информация на Кмета на община Земен и общинската администрация,  и на гражданите на община Земен.
Уважаеми общински съветници,
Изминалият период дава основание на всеки един от нас, за реална преценка на извършеното досега и приноса му в общия обем от работата, за подобряване на местното самоуправление, осъзнавайки необходимостта от взаимните усилия на всички ни за цялостната работа на Общински съвет.
Изразявам увереност, че с отговорност, конструктивност и градивност ще  прилагаме политики за развитието на Община Земен!  

Завършвам отчета си с пожелание да продължаваме да работим за благополучието на гражданите, на нашата община и това да бъде основополагащо при всяко наше решение.
Благодаря Ви!
С уважение,           (П)
Ива Борисова 
Председател Общински съвет  Земен

